**ALMINDELIG BETINGELSER - 2017/18**

# ANSØGNING OM OPTAGELSE

Ansøgning om optagelse kan foretages når som helst, men skolens accept af optagelsen sker normalt først efter, at eleven har aflagt skolen et besøg.

# INDSKRIVNINGSGEBYR

I forbindelse med endelig optagelse betales et indskrivningsgebyr på 4.000 kr. Ved framelding er indskrivningsgebyret tabt.

# BETALING FOR OPHOLDET

Elevbetalingen er 2.500 kr. pr. uge i 42 uger. For at nedbringe udgiften til skoleopholdet søges statstilskud. Ansøgningsskemaer fremsendes fra skolen samtidig med opkrævning af indskrivningsgebyr. Statstilskuddets størrelse er afhængig af husstandens indkomstgrundlag 2 år tilbage.

# ELEVBETALINGEN

Elevbetalingen dækker undervisning, studieture i Danmark og i udlandet, fælles undervisningsmaterialer, samt kost og logi. Elevbetalingen falder i 10 rater månedsvis og betales forud - senest den 5. i hver måned.

# AFBRYDELSE AF SKOLEOPHOLDET

Hvis en elev afbryder opholdet, opkræves et udmeldelsesgebyr på 6.000 kr. Dette gælder også ved bortvisning. Der ydes ikke statstilskud til afbrydelsesbetalingen.

# MIDLERTIDIG AFBRYDELSE AF SKOLEOPHOLDET

I følge efterskoleloven har vi pligt til at udmelde eleven ved midlertidig afbrydelse af skoleopholdet f.eks. i forbindelse med privat ferierejse. Da dette er forbundet med et økonomisk tab for skolen, ser vi os nødsaget til at opkræve 3.700 kr. pr. uge i egenbetaling for denne fritagelse. De tre dage op til påske er skoledage, hvor man ikke kan holde fri. Frihed ud over to dage falder ind under ovenstående regler.

# ORDENSREGLER

Det forventes, at skolens ordensregler er gennemlæst og at de accepteres og efterleves. Bemærk venligst, at eleven - i tilfælde af overtrædelse af visse af skolens regler - bortvises fra skolen.

# ØDELÆGGELSER

Hvis eleven ved et uheld eller med forsæt ødelægger noget af skolens inventar eller bygninger, forbeholder skolen sig ret til at kræve erstatning efter regning. Det kan være hensigtsmæssigt at kontrollere, hvorvidt familiens ansvarsforsikring gælder under elevens ophold på skolen.

# BÆRBAR COMPUTER/TABLETS

Det anbefales, at eleverne medbringer en bærbar funktionel computer til anvendelse i undervisningen. Tablets – gerne iPad – må medbringes, da de i et vist omfang vil blive brugt i undervisningen.

# FORSIKRING

Skader på, eller tab af bagage i forbindelse med rejser/ekskursioner i skolens regi dækkes alene af familiens egen forsikring. Eleven skal selv tegne en hjemtransportforsikring i forbindelse med rejser uden for Europa. Denne medbringes sammen med de to sygesikringsbeviser - det gule og det blå (særlig vigtig ved kroniske sygdomme). Det vil være hensigtsmæssigt, at forældrene tegner en ulykkesforsikring.

# KØRSEL

Det vil i visse situationer i løbet af skoleåret være hensigtsmæssigt, at en lærer kører i sin private bil med elever til et arrangement uden for skolen. Ved sin underskrift accepterer man, at dette må finde sted.

# FOTO

Skolen forbeholder sig ret til at bruge billedmateriale fra skoleåret på vores hjemmeside, på Facebook eller andre sociale medier og i skolens brochure. Kan dette ikke accepteres skal skolen have skriftlig meddelelse herom. Samtykkeerklæring: Eleven vil blive fotograferet af fotograferne Brd. Løkke ApS. Der vil blive leveret en billedpakke indeholdende årets samlede elevbillede, samt årets enkeltportrætter. Billedpakken er til 100% gratis gennemsyn – returporto er betalt.

*Ret til ændringer forbeholdes – Eisbjerghus Internationale Efterskole 20. maj 2017*